b'\n_START_ARTICLE_\nLive 8\n_START_PARAGRAPH_\nLive 8 este numele unei serii de concerte maraton desf\xc4\x83\xc8\x99urate pe 2 iulie 2005 \xc3\xaen mai multe ora\xc8\x99e de pe tot mapamondul. Live 8 a f\xc4\x83cut parte din seria de activit\xc4\x83\xc8\x9bi sub titlul Make Poverty History (S\xc4\x83 facem ca s\xc4\x83r\xc4\x83cia s\xc4\x83 fie istorie) menite a crea presiune civic\xc4\x83 asupra liderilor G8 (Grupul celor mai industrializate 7 state, plus Rusia) \xc3\xaen vederea eradic\xc4\x83rii s\xc4\x83r\xc4\x83ciei \xc3\xaen Africa. Live 8 a avut loc cu doar 4 zile \xc3\xaenainte de debutul unui summit al G8 la Edinburgh \xc3\xaen Sco\xc8\x9bia._NEWLINE_Ac\xc8\x9biunea a fost inspirat\xc4\x83 \xc8\x99i organizat\xc4\x83 de c\xc4\x83tre Bob Geldof, cel care organizase cu 20 de ani \xc3\xaen urm\xc4\x83 un alt mega-concert caritabil, Live Aid, pentru ajutorarea celor lovi\xc8\x9bi de foamete \xc3\xaen Etiopia. Spre deosebide de Live Aid, Live 8 nu a fost g\xc3\xa2ndit ca un concert de binefacere, ci ca o \xc3\xaencercare de cre\xc8\x99tere a con\xc8\x99tiin\xc8\x9bei civice a cet\xc4\x83\xc8\x9benilor din statele industrializate cu privire la problemele \xc8\x9b\xc4\x83rilor s\xc4\x83race din Africa._NEWLINE_Cel mai important dintre aceste concerte s-a desf\xc4\x83\xc8\x99urat \xc3\xaen Hyde Park, Londra, \xc8\x99i a avut pe afi\xc8\x99 arti\xc8\x99ti ca Elton John, REM, Dido, Madonna, Coldplay, Robbie Williams, Sting, Pink Floyd (reuni\xc8\x9bi dup\xc4\x83 mai mult de 20 de ani), U2 \xc8\x99i Paul McCartney._NEWLINE_Concerte s-au mai desf\xc4\x83\xc8\x99urat \xc3\xaen Paris, Johannesburg, Tokyo, Philadelphia, Berlin, Roma.'